Veiligheidswag gevonnis oor kollega se moord(Argieffoto: SAPD, Facebook) ŉ Veiligheidswag van ŉ plaas in Boston in KwaZulu-Natal is in die Pietermaritzburg-streekhof gevonnis in verband met die moord op sy kollega. Kapt. Nqobile Gwala, woordvoerder van die polisie, het gesê Sibusiso Mngadi (31) is tot 15 jaar tronkstraf gevonnis waarvan drie jaar opgeskort is. Hy sal dus effektief 12 jaar tronkstraf uitdien. Die hof het gehoor hoe Vincent Hadebe (43) op 27 Februarie 2019 doodgeskiet is. Mngadi en Hadebe was die aand aan diens op die plaas in Dargleweg toe hulle gestry het. Mngadi het ŉ vuurwapen te voorskyn gebring en Hadebe drie keer geskiet. Hy is in die kop, bors en arm getref. Hy is op die toneel dood verklaar. “Die Boston-polisie is dadelik ontbied. Die beskuldigde is op die toneel in hegtenis geneem. Hy het ŉ paar keer in die hof verskyn voor hy gevonnis is. Die hof het hom ook onbevoeg verklaar om ŉ vuurwapen te besit,” het Gwala bygevoeg.